Mesto Žilina v súlade s ustanovením § 6, zák. č. 369/1990 Zb. o obecnom zriadení v znení neskorších predpisov a s ustanovením zákona SNR č. 582/2004 Z. z. o miestnych daniach a miestnom poplatku za komunálne odpady a drobné stavebné odpady vydáva všeobecne záväzné

NARIADENIE

o dani za predajné automaty

č. 8/2004

I.

Predmet dane

Predmetom dane za predajné automaty sú prístroje a automaty, ktoré vydávajú tovar za odplatu (ďalej len predajné automaty ).

II.

Daňovník

Daňovníkom je fyzická osoba alebo právnická osoba, ktorá predajné automaty prevádzkuje.

III.

Základ dane

Základom dane je počet predajných automatov.

IV.

Sadzba dane

Sadzba dane za jeden predajný automat a kalendárny rok je:
a)	1500,– Sk za predajný automat obsahujúci v skladbe ponúkaného tovaru najviac 10 druhov tovaru,
b)	3000,– Sk za predajný automat s viac ako 10. druhmi tovaru,
c)	12000,– Sk za predajný automat obsahujúci v skladbe ponúkaného tovaru tabakové výrobky alebo alkoholické nápoje.

V.

Vznik a zánik daňovej povinnosti

Daňová povinnosť vzniká dňom začatia prevádzkovania predajných automatov a zaniká dňom skončenia ich prevádzkovania.

VI.

Oznamovacia povinnosť

1.	Daňovník je povinný zaregistrovať sa na oddelení majetko-právnom a podnikateľskej činnosti (ďalej len správca dane) najneskôr v deň umiestnenia automatu na území mesta vyplnením registračného listu k dani za predajné automaty vrátane prílohy. Pri registrácii je povinný predložiť živnostenský list alebo výpis z obchodného registra.
2.	V registračnom liste je daňovník povinný uviesť obchodné meno (u právnických osôb názov),  trvalý pobyt (u právnických osôb sídlo), rodné číslo (u právnických osôb IČO), miesto podnikania a kontaktné údaje.
3.	V prílohe k registračnému listu je daňovník povinný uviesť miesto, kde bude automat umiestnený, typ, výrobné číslo automatu a skladbu ponúkaného tovaru v automate.
4.	Vznik daňovej povinnosti je daňovník povinný písomne oznámiť správcovi dane do 30 dní od vzniku daňovej povinnosti a doplniť prílohu k registračnému listu k dani za predajné automaty.
5.	Ak dôjde k zmenám v daňovej povinnosti alebo daňová povinnosť zanikne, je daňovník povinný písomne tieto skutočnosti oznámiť správcovi dane do 30 dní odo dňa, keď tieto skutočnosti nastali a doplniť prílohu k registračnému listu.
6.	Zmenu názvu a sídla daňovníka je daňovník povinný nahlásiť správcovi dane v lehote uvedenej v bode 5, vyplniť nový registračný list k dani a predložiť živnostenský list alebo výpis z obchodného registra.
7.	Presun automatu je daňovník povinný nahlásiť správcovi dane najneskôr v deň presunu a vyplniť novú prílohu k registračnému listu.

VII.

Povinnosti daňovníka

1.	Daňovník je povinný označiť každý predajný automat štítkom na viditeľnom mieste s uvedením týchto údajov:
a)	názov prevádzkovateľa, sídlo, IČO,
b)	dátum umiestnenia a dátum začatia prevádzky automatu,
c)	výrobné číslo, typ automatu,
d)	evidenčné číslo pridelené správcom dane.
2.	Daňovník je povinný na výzvu správcu dane predložiť jeho poverenému zamestnancovi ku  kontrole všetky doklady týkajúce sa predajných automatov.

VIII.

Spôsob vyberania dane a platenia dane

1.	Daň je splatná bez vyrubenia v roku 2005 do 15. 3. 2005.
2.	V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia.
3.	Daňovník je povinný pre účely platenia dane vyzdvihnúť si u správcu dane evidenčné číslo daňovníka, číslo účtu vrátane variabilného symbolu, na ktoré daňovník daň uhradí.

IX.

Oslobodenie

Daň sa neplatí za predajné automaty vydávajúci výlučne lístky hromadnej dopravy a zdravotné pomôcky. 

X.

Záverečné ustanovenia

1.	Pokiaľ v tomto nariadení nie je podrobnejšia úprava, odkazuje sa na zákon č. 582/2004 Z. z. o miestnych daniach a  miestnom poplatku za komunálne odpady a drobné stavebné odpady a na zákon č. 511/1992 Zb. o správe daní a poplatkov a zmenách  v sústave územných finančných orgánov.
2.	Ak vznikla daňová a poplatková povinnosť pred účinnosťou tohto nariadenia, správca dane pre vyrubenie daní a poplatkov použije sadzby podľa doterajších nariadení.
3.	Ruší sa všeobecne záväzné nariadenie Mesta Žilina č. 1/1991 o miestnych poplatkoch v znení neskorších zmien a doplnkov.

XI.

Účinnosť

Toto všeobecne záväzné nariadenie bolo prerokované na zasadnutí Mestského zastupiteľstva v Žiline dňa 06. 12. 2004. Nariadenie bolo vyvesené 15 dní na úradnej tabuli mesta. Nadobúda účinnosť dňom 1. 1. 2005.

         Ing. Miroslav Adámek, v. r. 				   Ing. Ján  Slota, v. r. 
        prednosta mestského úradu				 primátor mesta Žilina